På slutten av 1800-tallet innså Ugyen Wangchuk at landet var modent for et skifte og en modernisering av statsformen. Da en inkarnasjon av Shabdrung døde i 1903 og det gikk lang tid før man fant en ny inkarnasjon, benyttet Ugyen seg av momentet og gikk inn for å omdanne Bhutan til et arvelig monarki med seg selv som konge. Den 17. desember 1907 ble Ugyen valgt til Bhutans (konge) av representanter for folket, forvaltningen og det buddhistiske lederskapet. Han ble kronet samme dag, og 17. desember feires etter dette som Bhutans nasjonaldag.